Ego Marcha, abbatissa de Valbeon totusque conventus ejusdem ecclesie, notum facimus omnibus presentibus et futuris quod, cum monasterium nostrum de Valbeon, honere paupertatis depressum fere ad extremam devenisset inanitionem, ita quod nullam spem resurgendi haberemus, venerabiles viri decanus et capitulum Lingonenses inediam nostram compassionis et pietatis oculo respexerunt, beneficia multa nobis misericorditer impendentes, ita quod ad multam instantiam nostram et amicorum nostrorum, omnes terras nostras, prata et nemora ubicumque sint et vineam de Lastriceyo ad fi[rmam perpetuam receperint, hoc m]odo quod singulis annis persolvent nobis quinquaginta minas frumenti de admodiatione et sex minas [avene, septem libras Lingonensis monete, tres carratas feni et quatuor c]arratas straminis. Retinuimus autem nobis usuarium in nemoribus nostris ad [foca nostra et ad marrimentum ecclesie nostre et domorum nostrarum, ita quod non alii dare vel vendere poteri]mus. Et retinuimus nobis clausum sicut ipsum due vie adjacentes dividunt et G[ulas ex toto cum appenditiis nostris et vanam pasturam ad opus decem porcorum, tres minas frumenti que] debentur nobis apud Vilarium et triginta denarios censuales apud [Gye. Et ne ususarium nostrum nimis esset honerosum et dampnosum capitulo Lingonensi,] promisimus et statuimus quod, quando devenerimus ad numerum duodecim monia[lium exceptis abbatissa et presbitero, de cetero] numerum illum [non excedemus]. Habebimus autem tantum duos conversos et duas conversas, ita tamen quod dicta firma non poterit augmentari vel minui nisi de assensu episcopi Lingonensis. Et si forte obedientiarii de Montana infra quindecim dies post ammonitionem episcopi de firma statuta nobis non satisfacerint, quindecim diebus elapsis liceret episcopo [de suo] accipere et omnia dampna et gravamina que in accipiendo de rebus suis incurreret ad dictum ipsius teneretur ei capitulum resarcire. Preterea predictas quinquaginta minas frumenti et sex minas avene tenentur reddere nobis obedientiarii de Montana in festo beati Martini de redditibus suis et ducere apud Valbeon et medietatem predictarum septem librarum tenentur nobis reddere in festo beati Mammetis, et aliam medietatem in festo [Purificatio]nis [beate Marie. Similiter tenentur] ducere [apud Valbeon] predictas tres carratas feni et quatuor carratas straminis. Retinuimus etiam nobis ususa[rium in nemoribus nostris ad clausuram abbatie nostre et domorum infra et pro] Chaufor si nobis necesse fuerit. Retinuimus etiam nobis ususarium in finagio de Valb[eon et de Boge pro petra et harena, ubicumque poterimus accipere sine dampno et pro apibus nostris recolligendis] ; quod si propter hoc dampnum fecerimus, dampnum probatum resti[tuemus sine emenda. Retinuimus vero nobis vanam pasturam cum supradictis ad opus unius tauri et unius jumenti] ; et si dampnum fecerimus in tali numero quia majorem nume[rum pecorum habere non possimus, dampnum probatum restituemus sine emenda. Retinuimus preterea] nobis redditus bladi quos habemus apud Semoster et partem nostram qua[m habemus in] molendino [de Sancto Lupo. Habebimus autem ad minus sicut prediximus duos conver]sos et duas conversas ; si plures habere voluerimus, intra autem numerum istum liberam sibi retinuimus potestatem recipiendi moniales et conversos vel conversas. In cujus rei testimonium, presentes litteras sigilli munimine roboravimus. Actum anno gratie millesimo ducentesimo sextodecimo.